Ehdotus Euroopan parlamentin ja neuvoston päätökseksi harvinaisia sairauksia koskevan yhteisön toimintaohjelman hyväksymisestä vuosiksi 1999-2003 kansanterveyden toimintakehyksessä /* KOM/97/0225 lopull. - COD 97/0146 */



Virallinen lehti nro C 203 , 03/07/1997 s. 0006



Ehdotus Euroopan parlamentin ja neuvoston päätökseksi harvinaisia sairauksia koskevan yhteisön toimintaohjelman hyväksymisestä vuosiksi 1999-2003 kansanterveyden toimintakehyksessä (97/C 203/06) (ETA:n kannalta merkityksellinen teksti) KOM(97) 225 lopull. - 97/0146(COD) (Komission esittämä 26 päivänä toukokuuta 1997) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 129 artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, ottavat huomioon alueiden komitean lausunnon, toimivat perustamissopimuksen 189 b artiklassa tarkoitettujen menettelytapojen mukaisesti, sekä katsovat, että (1) jo harvoin esiintyvien sairauksien ja tilojen harvinaisuus sinänsä sekä tästä aiheutuva niitä koskevien tietojen puute voi johtaa siihen, että näistä tiloista kärsivät eivät saa tarvitsemiaan terveydenhoidon voimavaroja ja terveyspalveluja, (2) tätä ohjelmaa varten harvinaiset sairaudet määritellään hengenvaarallisiksi tai kroonisesti heikentäviksi sairauksiksi, joiden esiintymistiheys on niin alhainen, että niitä varten tarvitaan yhteisiä erityistoimia, (3) perustamissopimuksen 3 artiklan o kohdan mukaisesti yhteisön toimien on myötävaikutettava terveyden korkeatasoiseen suojeluun, (4) perustamissopimuksen 129 artiklassa määrätään nimenomaisesti yhteisön toimivallasta tällä alalla siinä laajuudessa kuin yhteisö myötävaikuttaa siihen rohkaisemalla jäsenvaltioiden välistä yhteistyötä sekä tarvittaessa tukemalla niiden toimintaa, edistämällä niiden politiikkojen ja ohjelmien yhteensovittamista ja edistämällä yhteistyötä kolmansien maiden sekä kansanterveyden alalla toimivaltaisten kansainvälisten järjestöjen kanssa; yhteisön toiminnan olisi suuntauduttava tautien ehkäisemiseen sekä terveysvalistuksen ja -kasvatuksen edistämiseen, (5) harvinaiset sairaudet on määritelty yhteisön toiminnan ensisijaiseksi alaksi kansanterveyden toimintakehyksessä (1), (6) päätöslauselmassaan A4-0311/95 keskipitkän ajan sosiaalisesta toimintaohjelmasta 1995-1997 (2) parlamentti pyysi komissiota esittämään aiheellisten menettelyjen mukaisesti kansanterveyden toimintakehyksestä annetussa komission tiedonannossa ennakoidun harvinaisia sairauksia koskevan toimintaohjelman, (7) toissijaisuusperiaatteen mukaisesti aloilla, jotka eivät kuulu yhteisön yksinomaisen toimivallan piiriin, kuten harvinaisia sairauksia koskevat toimet, yhteisö toimii vain siinä tapauksessa ja siinä laajuudessa, kuin jäsenvaltiot eivät voi riittävällä tavalla toteuttaa suunnitellun toiminnan tavoitteita, jotka suunnitellun toiminnan laajuuden tai vaikutusten takia voidaan tämän vuoksi toteuttaa paremmin yhteisön tasolla, (8) yhteisö voi tuoda lisäarvoa jäsenvaltioiden harvinaisia sairauksia koskeville toimille koordinoimalla kansallisia toimenpiteitä, levittämällä tietoa ja kokemuksia, luomalla yhteiset ensisijaiset tavoitteet, kehittämällä asiaankuuluvia verkkoja ja valitsemalla eurooppalaisia yhteisönlaajuisia hankkeita sekä motivoimalla ja aktivoimalla kaikkia asianosaisia, (9) yhteistyötä kansanterveyden alalla toimivaltaisten kansainvälisten järjestöjen ja kolmansien maiden kanssa olisi edistettävä, (10) tukemalla parempien tietojen ja paremman käsityksen saamista sekä laajempaa tietojen levittämistä harvinaisista sairauksista sekä kehittämällä olemassa olevia yhteisön ohjelmia ja toimia täydentävää toimintaa samalla tarpeetonta päällekkäisyyttä välttäen ohjelma edistää 129 artiklassa määrättyjen yhteisön tavoitteiden saavuttamista, (11) suoritettuja toimia olisi ohjelman arvon ja vaikutuksen lisäämiseksi arvioitava jatkuvasti erityisesti toimien tehokkuuden ja asetettujen tavoitteiden saavuttamisen kannalta ja aiheellisissa tapauksissa tarvittavien mukautusten tekemiseksi, (12) ohjelman keston olisi oltava viisi vuotta, jotta olisi riittävästi aikaa toimien suorittamiselle asetettujen tavoitteiden saavuttamiseksi, (13) erityisten yhteisön järjestelyjen käyttöönotto auttaa varmistamaan sen, että kaikille jäsenvaltioille ilmoitetaan nopeasti hätätilanteesta niin, että väestönsuojelu voidaan varmistaa, (14) nämä yhteisön järjestelyt tietojen nopeaksi vaihtamiseksi eivät vaikuta jäsenvaltioiden oikeuksiin tai velvollisuuksiin perustamissopimusten tai kahdenvälisten ja monenvälisten yleissopimusten nojalla, (15) Euroopan parlamentti, neuvosto ja komissio ovat tehneet 20 päivänä joulukuuta 1994 sopimuksen yhteistoimintatavasta EY:n perustamissopimuksen 189 b artiklassa määrätyn menettelyn mukaisesti annettujen säädösten täytäntöönpanomenettelyssä, (16) tällä päätöksellä asetetaan taloudellinen kehys, joka muodostaa pääasiallisen viitteen budjettivallan käyttäjälle vuosittaisessa talousarviomenettelyssä Euroopan parlamentin, neuvoston ja komission 6 päivänä maaliskuuta 1995 antaman julistuksen 1 kohdan merkityksessä, (17) yhteisön rahoitusnäkymät ovat voimassa vuoteen 1999, jonka jälkeen niitä on tarkistettava, ja (18) taloudellinen kehys ohjelman neljäksi viimeiseksi vuodeksi (2000-2003) määritetään sen jälkeen, kun tulevat rahoitusnäkymät on vahvistettu, OVAT PÄÄTTÄNEET SEURAAVAA: 1 artikla Ohjelman perustaminen 1. Täten hyväksytään harvinaisia sairauksia koskeva yhteisön ohjelma, jäljempänä "tämä ohjelma", 1 päivästä tammikuuta 1999 31 päivään joulukuuta 2003 väliseksi ajaksi kansanterveyden toimintakehyksen yhteydessä. 2. Tämän ohjelman tarkoituksena on osaltaan taata korkeatasoinen terveyden suojelu harvinaisten sairauksien osalta antamalla tietoa näistä sairauksista, edistämällä ja lujittamalla potilaiden tukiryhmiä ja edistämällä tautiklustereita käsittelevien asiantuntijaryhmien perustamista. 3. Tämän ohjelman nojalla toteutettavat toimet ja niiden erityistavoitteet on esitetty liitteessä seuraavien otsikoiden alla: 1) Toimet harvinaisia sairauksia koskevien yhteisön tietojen osalta 2) Toimet potilaiden ja perheiden tukiryhmien tukemiseksi 3) Toimet harvinaisten sairauksien klustereiden käsittelemiseksi. 2 artikla Täytäntöönpano 1. Komissio huolehtii läheisessä yhteistyössä jäsenvaltioiden kanssa liitteessä lueteltujen toimien täytäntöönpanosta. 2. Komissio toimii yhteistyössä harvinaisten sairauksien alalla toimivien laitosten ja järjestöjen kanssa. 3 artikla Talousarvio 1. Tämän ohjelman täytäntöönpanon taloudellinen kehys vuodeksi 1999 on 1,3 miljoonaa ecua nykyisten rahoitusnäkymien mukaisesti. Ohjelman neljän viimeisen vuoden (2000-2003) taloudellinen kehys määrätään yksityiskohtaisesti sen jälkeen, kun seuraavat rahoitusnäkymät on vahvistettu. 2. Budjettivallan käyttäjä määrää vuotuiset määrärahat rahoitusnäkymien mukaisesti. 4 artikla Yhdenmukaisuus ja täydentävyys Komissio huolehtii siitä, että tämän ohjelman nojalla suoritettavat yhteisön toimet ja muiden asiaan liittyvien yhteisön ohjelmien ja toimien nojalla suoritetut toimet ovat yhdenmukaisia ja täydentävät toisiaan. 5 artikla Komitea 1. Komissiota avustaa tämän toimintasuunnitelman täytäntöönpanossa neuvoa-antava komitea, jäljempänä "komitea", joka muodostuu jäsenvaltioiden edustajista ja jonka puheenjohtajana toimii komission edustaja. 2. Komission edustaja toimittaa komitealle ehdotuksen tarvittavista toimenpiteistä, jotka koskevat erityisesti a) perusteluja ja menettelyjä, jotka liittyvät hankkeiden valitsemiseen ja rahoittamiseen tämän ohjelman mukaisesti, b) arviointimenettelyä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava komitealle, millä tavoin lausunto on otettu huomioon. Komission edustajan on ilmoitettava komitealle jatkuvasti komission ehdotuksista tai yhteisön aloitteista ja ohjelmien täytäntöönpanosta muilla politiikan aloilla, jotka ovat tärkeitä tämän ohjelman tavoitteiden saavuttamisen kannalta. 6 artikla Kansainvälinen yhteistyö 1. Tätä ohjelmaa täytäntöön pantaessa edistetään yhteistyötä kolmansien maiden sekä kansanterveyden alalla toimivaltaisten kansainvälisten järjestöjen kanssa. 2. Tähän ohjelmaan voivat osallistua Keski-Euroopan assosioituneet maat niiden ehtojen mukaisesti, joista määrätään näiden maiden yhteisön ohjelmiin osallistumista koskevissa assosiointisopimuksissa tai niihin liittyvissä lisäpöytäkirjoissa. Tähän ohjelmaan voivat osallistua Kypros ja Malta lisämäärärahojen perusteella samojen sääntöjen mukaisesti, joita sovelletaan EFTA-maihin, näiden maiden kanssa sovittavien menettelyjen mukaisesti. 7 artikla Seuranta ja arviointi 1. Tämän päätöksen täytäntöönpanossa komissio toteuttaa tarvittavia toimenpiteitä varmistaakseen ohjelman seurannan ja jatkuvan arvioinnin ottaen huomioon 1 artiklassa ja liitteessä tarkoitetut yleiset ja erityiset tavoitteet. 2. Komissio esittää ohjelman kolmantena vuonna Euroopan parlamentille ja neuvostolle arviointikertomuksen. 3. Komissio toimittaa Euroopan parlamentille ja neuvostolle lopullisen kertomuksen tämän ohjelman päättyessä. 4. Komissio sisällyttää näihin kertomuksiin tietoja yhteisön rahoituksesta toimien eri aloilla sekä täydentävyydestä muiden 4 artiklassa tarkoitettujen toimien kanssa sekä arviointien tulokset. Se toimittaa nämä myös talous- ja sosiaalikomitealle sekä alueiden komitealle. (1) KOM(93) 559 lopullinen. (2) EYVL N:o C 32, 5.2.1996, s. 15-24. LIITE ERITYIS TAVOITTEET JA -TOIMET I. Toimet harvinaisia sairauksia koskevien yhteisön tietojen osalta Tavoite: hankkia tietoja harvinaisista sairauksista erityisesti potilaita, terveydenhoidon ammattilaisia ja tutkijoita varten 1. Eurooppalaisen harvinaisia sairauksia koskevan tietokannan perustamisen edistäminen ja tukeminen; tietokantaan kirjattaisiin sairauden nimi, sen synonyymit, yleiskuvaus, oireet, syyt, sairauden kohteeksi joutunut väestö, vakiohoidot, tutkimukselliset hoidot (jos niitä on) ja luettelo tahoista, joihin voidaan ottaa yhteyttä lisätietojen saamiseksi kyseisestä tilasta. 2. Tiedonsaannin parantaminen ja olemassa olevien tietojärjestelmien ja -palvelujen yhteensovittaminen tukemalla verkostojen perustamista ja lujittamista paikallisella, alueellisella, kansallisella sekä yhteisön tasolla. 3. Yhteisten kokousten järjestäminen terveydenhoidon ammattilaisille harvinaisten sairauksien varhaisen havaitsemisen, tunnistamisen, hoidon ja ehkäisemisen parantamiseksi. II. Toimet potilaan ja perheen tukiryhmien tukemiseksi Tavoite: perustaa, edistää ja lujittaa vapaaehtoisjärjestöjä, jotka tukevat harvinaisista sairauksista suoraan tai epäsuorasti kärsiviä ihmisiä 4. Samoista harvinaisista tiloista kärsivien tai niiden kanssa ammattinsa puolesta tekemisissä olevien ihmisten ryhmien perustamisen edistäminen, jotta levitettäisiin näiden henkilöiden kokemuksia, helpotettaisiin koulutusta ja yhteensovitettaisiin heidän toimiaan kansallisella tasolla ja yhteisön tasolla. 5. Ryhmien yhteistyön ja verkottumisen edistäminen sekä sellaisten kattojärjestöjen perustaminen ja vaaliminen, jotka keskittyisivät erityisesti työn jatkuvuuden ja ylikansallisen yhteistyön kannustamiseen. III. Toimet harvinaisten sairauksien klusterien käsittelemiseksi Tavoite: varmistaa tautiklustereita koskevan ongelman tehokas käsittely, mikä on erittäin tärkeää harvinaisten sairauksien ollessa kyseessä 6. (Erityistä huomiota vaativien) harvinaisten sairauksien, mukaan lukien synnynnäisten epämuodostumien, geneettisten häiriöiden tai eri elinjärjestelmien sairauksien seurannan tukeminen sekä harvoin esiintyviin sairauksiin liittyvien tekniikoiden tukeminen toisaalta toteamisen, hoidon ja tutkimuksen tarpeiden ja toisaalta asianmukaisen tilastollisen seurannan vaatimusten täyttämiseksi. 7. Harvinaisia sairauksia käsittelevien asiantuntijaryhmien muodostamisen edistäminen ja erikoiskoulutuskurssien järjestäminen tautiklusterien tutkijoille. 8. Tautiklusterien tarkkailujärjestelmän ja varhaisen varoitusjärjestelmän tukeminen. 9. Asiantuntemuksen vaihdon kannustaminen ulkoisiin syihin yhdistettävien harvinaisten sairauksien klusterien arvioinnissa, niihin liittyvässä viestinnässä ja niiden hallinnassa.